CELEX: 32005R0306
Language: sk
Date: 2005-02-24 00:00:00
Title: Nariadenie Komisie (ES) č. 306/2005 z 24. februára 2005, ktorým sa mení a dopĺňa príloha I k nariadeniu Európskeho parlamentu a Rady (ES) č. 138/2004 o hospodárskych účtoch pre poľnohospodárstvo v SpoločenstveText s významom pre EHP

25.2.2005   
            
            
               SK
            
            
               Úradný vestník Európskej únie
            
            
               L 52/9
            
         NARIADENIE KOMISIE (ES) č. 306/2005
   z 24. februára 2005,
   ktorým sa mení a dopĺňa príloha I k nariadeniu Európskeho parlamentu a Rady (ES) č. 138/2004 o hospodárskych účtoch pre poľnohospodárstvo v Spoločenstve
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 138/2004 z 5. decembra 2003 o hospodárskych účtoch pre poľnohospodárstvo v Spoločenstve (1), a najmä na jeho článok 2 ods. 2,
   keďže:
   
               (1)
            
            
               Príloha I k nariadeniu Európskeho parlamentu a Rady (ES) č. 138/2004 stanovuje metodiku hospodárskych účtov pre poľnohospodárstvo v Spoločenstve (ďalej len „metodika HÚP“). Odsek 3.056 tejto prílohy uvádza príklady dotácií na výrobky a odsek 3.064 príklady iných dotácií na výrobu s odkazom na konkrétne položky rozpočtu. Niektoré z týchto odkazov už neplatia a aktualizácia oboch odsekov je nevyhnutná.
            
         
               (2)
            
            
               Úloha aktualizácie metodiky HÚP je pridelená Komisii.
            
         
               (3)
            
            
               Nariadenie (ES) č. 138/2004 by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia stanovené v tomto nariadení sú v súlade so stanoviskom Stáleho výboru pre poľnohospodársku štatistiku, ustanoveného rozhodnutím Rady 72/279/EHS (2),
            
         PRIJALA TOTO NARIADENIE:
   Článok 1
   Príloha I k nariadeniu (ES) č. 138/2004 sa mení a dopĺňa tak, ako je uvedené v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. februára 2005
      
         
            Za Komisiu
         
         Joaquín ALMUNIA
         
            člen Komisie
         
      
   
   
      (1)  Ú. v. EÚ L 33, 5.2.2004, s. 1.
   
      (2)  Ú. v. ES L 179, 7.8.1972, s. 1.
   
      PRÍLOHA
      Príloha I k nariadeniu (ES) č. 138/2004 sa mení a dopĺňa takto:
      
                  1.
               
               
                  Odsek 3.056 sa nahrádza takto:
                  
                              „3.056.
                           
                           
                              Metóda oceňovania produkcie za základné ceny vyžaduje zásadné rozlíšenie medzi dotáciami na výrobky a inými dotáciami na výrobu. Dotácie na poľnohospodárske výrobky (1) sa môžu vyplácať buď poľnohospodárskym výrobcom, alebo iným hospodárskym subjektom. Na to, aby sme dostali základnú cenu, sa k trhovej cene, ktorú dostávajú výrobcovia, pripočítavajú iba dotácie na výrobky, ktoré sa vyplácajú poľnohospodárskym výrobcom. Dotácie na poľnohospodárske výrobky, ktoré sa vyplácajú iným hospodárskym subjektom, ako sú poľnohospodárski výrobcovia, nie sú zaznamenávané v HÚP.“
                           
                        
                     (1)  Dotácie na poľnohospodárske výrobky vyplácané poľnohospodárskym výrobcom zahŕňajú akúkoľvek dotáciu vo forme deficitnej platby vlastníkom (napr. prípady, ak všeobecná vláda uhradí výrobcom poľnohospodárskych výrobkov rozdiel medzi priemernými trhovými cenami a garantovanými cenami poľnohospodárskych výrobkov)."
						
               
            
                  2.
               
               
                  Odsek 3.064 sa nahrádza takto:
                  
                              „3.064.
                           
                           
                              V prípade poľnohospodárstva sú najdôležitejšími typmi iných dotácií spojených s výrobou:
                              
                                          —
                                       
                                       
                                          dotácie na mzdy,
                                       
                                    
                                          —
                                       
                                       
                                          granty na oslobodenie od úrokov [porovnaj ESA 95, 4.37 písm. c)], poskytované tuzemským výrobným jednotkám, dokonca aj keď sú určené na podporu tvorby kapitálu (2). V skutočnosti sú to bežné prevody určené na znižovanie prevádzkových nákladov výrobcov. Účtujú sa ako dotácie, ktoré sa vyplácajú zvýhodneným výrobcom, aj keď rozdiel v úroku skutočne vypláca priamo vláda úverovej inštitúcii poskytujúcej úver (odlišne od platobných kritérií),
                                       
                                    
                                          —
                                       
                                       
                                          nadkompenzácia DPH, vyplývajúca z uplatňovania jednotných systémov (porovnaj 3.041 a 3.042),
                                       
                                    
                                          —
                                       
                                       
                                          prevzatie príspevkov sociálneho zabezpečenia a daní z nehnuteľností,
                                       
                                    
                                          —
                                       
                                       
                                          prevzatie iných nákladov, ako napríklad pomoc na súkromné uskladnenie vína a hroznového muštu a znovuuskladnenie stolových vín (pokiaľ zásoby vlastní poľnohospodárska jednotka),
                                       
                                    
                                          —
                                       
                                       
                                          rôzne iné dotácie na výrobu:
                                       
                                    
                                          —
                                       
                                       
                                          granty na pôdu vyňatú z obrábania (povinné vyňatie z obrábania, viazané na granty podľa výmery pôdy a dobrovoľné vyňatie),
                                       
                                    
                                          —
                                       
                                       
                                          finančné kompenzácie za stiahnutie čerstvého trhového ovocia a zeleniny. Tieto platby sa často vyplácajú skupinám trhových výrobcov a malo by sa s nimi nakladať ako s dotáciami poľnohospodárstvu, pretože predstavujú priamu kompenzáciu za stratu produkcie,
                                       
                                    
                                          —
                                       
                                       
                                          príspevky na hovädzí dobytok za sezónne vyrovnanie (‚zníženie sezónnosti‘) a extenzifikáciu,
                                       
                                    
                                          —
                                       
                                       
                                          granty na poľnohospodársku výrobu v menej uprednostňovaných a/alebo horských oblastiach,
                                       
                                    
                                          —
                                       
                                       
                                          iné granty určené na ovplyvnenie výrobných metód (extenzifikácia, postupy určené na obmedzenie znečistenia),
                                       
                                    
                                          —
                                       
                                       
                                          sumy vyplácané vlastníkom ako náhrada za opakujúce sa straty tovarov v zásobách, ako napríklad plodín alebo výrobkov živočíšneho pôvodu, ktoré sa považujú za rozpracované, a porastov, pokiaľ sa ešte vždy nachádzajú v rastovom období (porovnaj 2.040 až 2.045). Naproti tomu kompenzačné prevody za straty tovarov v zásobách a/alebo porasty používané ako výrobné faktory sa zaznamenávajú ako iné prevody kapitálu na kapitálovom účte.“
                                       
                                    
                        
                     (2)  Ak však grant slúži dvojitému účelu, a to na financovanie amortizácie dlhu a na splácanie úrokov z neho, a ak ho nemožno rozdeliť medzi oba prvky, s celým grantom sa nakladá ako s investičným príspevkom."